Aleksei Djumin
Aleksei Djumin (vene Алексей Геннадьевич Дюмин, sündinud 28. augustil 1972 Kurskis) on Venemaa poliitik ja ohvitser, aastast 2024 president Putini abi. 2024. aasta 29. maist Venemaa riiginõukogu sekretär. 2012. aastast oli Djumin president Vladimir Putini ihukaitse asejuhataja. Sellest ajast pärineb ka seik, et ta päästis riigipea väidetavast karurünnakust. 2015–2016 oli ta mõne kuu jooksul Venemaa asekaitseminister. 2. veebruaril 2016 sai ta Tula oblasti kuberneriks. Sellel ametikohal asendas ta Vladimir Gruzdevi. Djumin juhtis Ukraina ametist kõrvaldatud presidendi Viktor Janukovõtši evakueerimist Ukrainast ning sai selle eest Venemaa kangelase aunimetuse. 14. mail 2024 nimetas president Putin ta enda abiks vabastades ta Tula kuberneri ametikohalt. Djumin on mänginud väravavahina Putini jäähokimeeskonnas. Mitmed väljaanded väidavad, et Putin peab 51-aastase Djumini teeneid oluliseks. Sõltumatu online-väljaanne The Moscow Times on nimetanud Djuminit Putini kuldseks poisiks. Detsembris 2020 nimetas Venemaa LDP juht Vladimir Žirinovski Djuminit poliitikuks, kes võib saada Putini ametijärglaseks Venemaa presidendina. Võimaliku Putini-järglasena on Djuminit nimetanud ka Vene opositsiooniline ajakirjanik Mihhail Zõgar. Märtsis 2024 kirjutas Zõgar, et Djuminist on saanud tõusev poliittäht, keda president näeb ühe kõige lähedasema ja usaldusväärsema inimesena. 2021. aastast on tal kindralpolkovniku auaste.